C 132/146
SL
Uradni list Evropske unije
24.3.2022
četrtek 7. oktobra 2021
82. poziva države članice k izmenjavi informacij in dobrih praks, zlasti v zvezi s prehodom z življenja v ustanovi na samostojno življenje, zagotavljanjem dostopnih in cenovno ugodnih stanovanj za invalide ter vključevanjem v skupnost;
83. poziva Komisijo in države članice, naj si bolj prizadevajo za odpravo vztrajne vrzeli v zaposlenosti invalidov in naj omogočijo lažji dostop invalidov do kakovostnih in trajnostnih delovnih mest; v zvezi s tem pozdravlja predlog Komisije v akcijskem načrtu za evropski steber socialnih pravic, da se vrzel v zaposlenosti invalidov vključi v revidirani pregled socialnih kazalnikov;
84. poziva države članice, naj v celoti izvajajo Direktivo Sveta 2000/78/ES; poziva države članice, naj razvijejo zaposlitvene možnosti za invalide z izboljšanjem izvajanja Direktive, zlasti člena 5 o razumni prilagoditvi, ter z vlaganjem sredstev EU in instrumenta za okrevanje in odpornost v usposabljanje in ustvarjanje delovnih mest za invalide;
85. poudarja, da imajo povezovanje ponudbe delovnih mest in povpraševanja po njih, poklicno profiliranje, sočasna zaposlitev in usposabljanje, podpora pri uvajanju na delovnem mestu in usposabljanju ter možnosti za poklicno napredovanje pomembno vlogo v pomoči invalidom pri zagotavljanju in ohranjanju plačane zaposlitve;
86. poziva države članice, naj zagotovijo, da bodo trgi dela in delovna okolja odprti, vključujoči in dostopni invalidom, naj podpirajo službe za zaposlovanje, ozaveščajo o vključujočih praksah zaposlovanja, uvedejo ustrezne spodbude in podporne ukrepe za podjetja, zlasti mikro, mala in srednja podjetja, ki zaposlujejo in usposabljajo invalide, ter zagotovijo, da bodo splošni sistemi samozaposlovanja dostopni invalidom in jih bodo podpirali;
87. poziva države članice, naj spodbujajo prilagoditve na delovnem mestu in sprejmejo ukrepe za izboljšanje zdravja in varnosti pri delu; poziva Komisijo, naj v prihodnjem strateškem okviru EU za zdravje in varnost pri delu posebno pozornost nameni invalidnim delavcem ter določi ambiciozne cilje;
88. poziva institucije EU in države članice, naj na delovnih mestih uvedejo kvote za invalide, da bi spodbudile vključujoče delovno okolje;
Javna naročila in sredstva EU
89. želi spomniti, da je treba postopke javnega naročanja v državah članicah izvajati in zaključiti tako, da se spoštujejo vse temeljne pravice upravičencev, vključno z invalidi; poudarja, da morajo države članice pri izvajanju zakonodaje o javnih naročilih ravnati v skladu s konvencijo, zlasti kar zadeva izbiro komunikacijskih sredstev, tehnične specifikacije, merila za oddajo naročil in pogoje za izvedbo javnega naročila;
90. opozarja, da je dobra struktura javnih storitev, zlasti na področju zdravstva in izobraževanja, bistvena za zagotovitev enakega obravnavanja invalidov, ne glede na njihov ekonomski položaj; poziva države članice, naj uporabijo sredstva EU za izboljšanje teh storitev in z njimi povezane infrastrukture v duhu pobud REACT EU (pomoč pri okrevanju za kohezijo in območja Evrope) in Next Generation EU;
91. poziva Komisijo in države članice, naj v končno vsebino sporazumov o partnerstvu o evropskih strukturnih in investicijskih skladih ter programih teh skladov vključijo cilje in pristope, ki bodo izboljšali življenjske razmere invalidov in pri tem spoštujejo načela dostopnosti in nediskriminacije, ter naj vlagajo v enake možnosti in udeležbo invalidov na vseh področjih življenja, vključno s podpiranjem prehoda z življenja v ustanovi na življenje v skupnosti; poziva Komisijo, naj pozorno spremlja uporabo sredstev EU v skladu s konvencijo; poudarja, da je treba postopno zbliževati opredelitve dostopnosti, udeležbe in življenja v skupnosti in tako okrepiti kohezijo med državami članicami;
92. poziva države članice, naj izkoristijo priložnosti, ki jih zagotavljajo ustrezni skladi EU, za ustvarjanje delovnih mest in usposabljanje invalidov, da bi zagotovile in podprle popolno dostopnost javnih prostorov in infrastrukture ter zagotovile, da ukrepi, ki jih financira EU, dosežejo invalide; obžaluje, da se sredstva EU v številnih državah članicah še naprej uporabljajo za ustvarjanje novih ločenih ureditev za invalide;